છેલ્લા ઘણાં સમયથી દારૂબંધીની કડક અમલવારી વચ્ચે લઠ્ઠાકાંડની ભીતિ વ્યક્ત થતી હતી. આખરે, સોલા વિસ્તારમાં લઠ્ઠાકાંડ સર્જાયો છે. સોલા પોલીસ સ્ટેશનથી થોડે દૂર ઝૂંપડામાં દેશી દારૂની પાર્ટી કરનાર ચાર યુવક હોસ્પિટલમાં આવ્યાં છે. શ્વાસ લેવામાં તકલીફ, હાથ-પગ તૂટવા અને આંખો બળવાની ફરિયાદ સાથે દાખલ થયેલા ચાર પૈકીની બેની હાલત ગંભીર ગણાવાઈ રહી છે. કુલ પાંચ વ્યક્તિના સેમ્પલ FSLમાં મોકલાતાં પાંચ વ્યક્તિને લઠ્ઠાની અસર થયાની વિગતો ચર્ચાય છે. પોલીસે લઠ્ઠાકાંડ છે કે કેમ? તે સ્પષ્ટ કરવા માટે ચારેય લઠ્ઠાપીડિતોના લોહીના નમૂના FSLમાં મોકલી આપ્યાં છે.